Spoedvraat vas ná hy met Lamborghini jaagArgieffoto ŉ Man is vroeg Maandagoggend in Kaapstad in hegtenis geneem nadat hy 250 km/h op die N1 met ŉ Lamborghini gery het. Die voorval het omstreeks 01:00 op die N1-hoofweg tussen Sableweg en Plattekloof plaasgevind. Volgens ŉ verklaring van die Stad Kaapstad is die man aangekla van roekelose en nalatige bestuur. Volgens die owerhede is ŉ ekstra aanklag van dwarsboming van die gereg bygevoeg aangesien die voertuig nie nommerplate of ander identifikasietekens gehad het nie. “Dié voorval is nog ŉ voorbeeld van die absolute minagting wat sommige padgebruikers vir die wet het,” het JP Smith, burgemeesterskomiteelid vir veiligheid en sekuriteit, gesê. “Ek weet nie hoe enigiemand kan dink om teen so ŉ hoë spoed te bestuur is aanvaarbaar nie. Ons word gewoonlik toegegooi onder klagtes van die gedrag van publiekevervoerbestuurders, maar die feit is dat die gedrag van verskeie kategorieë van padgebruikers niks minder as gruwelik is nie.”